ປ້ອງກັນວິທະຍານິພົນຈົບຊັ້ນປະລິນຍາໂທ ຮຸ່ນທີ XIII
ວິທະຍາຄານຕໍາຫຼວດປະຊາຊົນ ກະຊວງ ປກສ ສືບຕໍ່ຈັດພິທີປ້ອງກັນວິທະຍານິພົນຈົບຊັ້ນປະລິນຍາໂທ ຮຸ່ນທີ XIII ໃນວັນທີ 1 ກັນຍາ 2022, ເປັນປະທານໂດຍ ພົຈວ ປອ ວົງເຊໂດນ ພັນທະແກ້ວ ຫົວໜ້າອຳນວຍການ ວິທະຍາຄານຕໍາຫຼວດປະຊາຊົນ, ມີຄະນະອຳນວຍການ, ຕາງໜ້າກົມກອງ, ກຳມະການ ພ້ອມດ້ວຍຄູ-ອາຈານທີ່ປຶກສາ ແລະ ນັກສຶກສາ ເຂົ້າຮ່ວມ.
ນັກສຶກສາປະລິນຍາໂທ ຮຸ່ນທີ XIII ມີທັງໝົດ 25 ສະຫາຍ ມາຈາກບັນດາກົມກອງອ້ອມຂ້າງກະຊວງ, ກອງບັນຊາການ ປກສ ແຂວງ, ເຊິ່ງມີໜ້າທີ່ຂັ້ນຄະນະພັກກົມ, ຄະນະຫ້ອງ, ພະແນກ, ເລີ່ມເປີດຮຽນ ໃນວັນທີ 19 ກັນຍາ 2020 ກໍານົດຮຽນ 2 ປີ, ພາຍຫຼັງສຳເລັດຫຼັກສູດການຮຽນ-ການສອນ ກໍໄດ້ມີພິທີປ້ອງກັນວິທະຍານິພົນຈົບຊັ້ນໃຫ້ແກ່ນັກສຶກສາ ເລີ່ມແຕ່ວັນທີ 16 ສິງຫາ-1 ກັນຍາ 2022.
ສຳລັບວັນທີ 1 ກັນຍາ 2022, ໄດ້ຂຶ້ນປ້ອງກັນ 3 ຫົວຂໍ້ຄື: “ເພີ່ມທະວີການຜັນຂະຫຍາຍກົດໝາຍ ແລະ ນິຕິກໍາຂອງກໍາລັງປ້ອງກັນຄວາມສະຫງົບ” ປ້ອງກັນໂດຍ ພັທ ເຄນວົງ ອົກສະຫວັດມຸງຄຸນ “ຍົກສູງຄຸນນະພາບວຽກງານປ້ອງກັນເຄື່ອນທີ່ ຢູ່ນະຄອນຫຼວງວຽງຈັນ” ປ້ອງກັນໂດຍ ພັຕ ສຸລິນ ຈັນທະລາດ ແລະ ຫົວຂໍ້ “ຍົກສູງຄຸນນະພາບວຽກງານສະກັດກັ້ນ ແລະ ແກ້ໄຂອຸບັດຕິເຫດການສັນຈອນທາງບົກ ຢູ່ແຂວງຈໍາປາສັກ” ປ້ອງກັນໂດຍ ພັຕ ໄຊຍະວົງ ສຸນັນທາ.